Elaine Chao

Elaine Lan Chao (; født 26. mars 1953 i Taipei, Taiwan) er en amerikansk politiker. Hun representerer det republikanske partiet.

Chao var arbeidsminister under president George W. Bush fra 2001 til 2009, visetransportminister under president George H.W. Bush og transportminister under president Donald Trump fra 2017 til 2021.

Chao var den første asiatisk-amerikanske kvinnen og den første taiwansk-amerikanske i USAs historie til å bli utnevnt til minister i den føderale regjeringen. Hun er gift med senator Mitch McConnell.

Liv og virke

Familie 
Chao er den eldste av seks søstre; de andre er Jeannette, May, Christine, Grace og Angela. Ifølge den amerikanske avisen The New York Times har «flere av hennes fem yngre søstre giftet seg med Wall Street-titaner, inkludert Bruce Wasserstein, den nå avdøde eieren av New York Magazine».

Faren hennes, James S.C. Chao, er en shippingmagnat som grunnla Foremost Group. I april 2008 gav Chaos far Chao og McConnell mellom 5 og 25 millioner dollar, som «økte McConnells personlige formue fra minst 3 millioner dollar i 2007 til mer enn 7 millioner dollar» og «hjalp paret etter at aksjeporteføljen deres tapte seg i kjølvannet av finanskrisen samme år».

I 2012 donerte familien 40 millioner dollar til Harvard Business School for stipendier for studenter av kinesisk herkomst og Ruth Mulan Chu Chao Center, en bygning oppkalt etter Chaos avdøde mor. Moren Ruth Mulan Chu Chao gikk tilbake til skolebenken i en alder av 51 år for å ta en mastergrad i asiatisk litteratur og historie fra St. John's University.

Karriere 

Chao var arbeidsmarkedsminister mellom årene 2001 og 2009 i George W. Bush-regjeringen. Hun ble dermed den første kvinnelige asiatisk-amerikaner i en amerikansk føderal regjering. I sine to mandatperioder som minister ble hun også den eneste i Bush-regjeringen som satt i åtte år.

Den 29. november 2016 meddelte Donald Trump at han valgte Chao som ny transportminister. Nominasjonen ble godkjent av USAs senat den 31. januar 2017 og samme dag ble Chao tatt i ed som USAs transportminister. Hun trakk seg fra Donald Trumps regjering i kjølvannet av stormingen av den amerikanske kongressen etter Trumps valgnederlag.

Referanser 

USAs arbeidsministere
USAs transportministre
Donald Trumps regjering
Alumni fra Harvard Business School
Politikere fra USA
Medlemmer av Det republikanske parti (USA)
Personer fra Taipei